་སྲུང་མའི་སྒྲུབ་ཐབས་ཡིད་བཞིན་དབང་རྒྱལ་བཞུགས་སོ༔
བརྡ་ཡིག༠༠༠༠༠༠༢༢༔ན་མོ་གུ་རུ་པདྨ་ཀ་ར་ཡེ༔ལྔ་བརྒྱ་དུས་ཀྱི་ཐ་མ་ལ༔པདྨའི་བརྒྱུད་འཛིན་རྣལ་འབྱོར་པ༔རེ་འགའ་སྲིད་ན་དེ་ཡི་དོན༔དབྱིངས་ཀྱི་རྗེ་མོའི་སྲོག་སྒྲུབ་བསྟན༔ས་མ་ཡ༔འདི་ཉིད་བསྒྲུབ་པའི་བཅའ་གཞི་ནི༔དམར་གཏོར་ཆེ་བ་འཁྱུད་གང་ལ༔གཏོར་ཕྲན་བཞིས་བསྐོར་ཕྱི་རིམ་དུ༔དམར་གཏོར་ཆུང་བ་བརྒྱད་ཀྱིས་བསྐོར༔དར་ཟབ་གཅན་གཟན་རས་མས་བརྒྱན༔བ་ལིང་ཁྲག་རྐོང་སྐྱུ་གུས་བསྐོར༔འབུལ་རྫས་འབྱོར་ཚོགས་སྤྱི་དང་ནི༔ཁྱད་པར་དམར་གཏོར་གཡང་གཞིས་བརྒྱན༔ཁྲག་རྐོང་བ་ལིང་གཏོར་ཆུང་བསྐོར༔འོ་སྐྱེམས་ཆང་སྐྱེམས་གསེར་སྐྱེམས་བཤམས༔དང་པོ་ལྷ་བསྐྱེད་རིམ་པ་ལ༔ཧཱུྃ༔བདག་ཉིད་ཡི་དམ་ལྷ་རུ་གསལ་བ་ཡི༔མདུན་དུ་རབ་འཇིགས་དུར་ཁྲོད་ཆེན་པོའི་དབུས༔སྨུག་ནག་གྲུ་གསུམ་ཐོད་མཁར་འབར་བའི་ནང་༔མཿལས་སྔགས་སྲུང་ཨེ་ཀ་ཙ་ཏི་མ༔མཐིང་ནག་ཞལ་གཅིག་ཕྱག་གཉིས་གཟི་འོད་འབར༔སྤྱན་གཅིག་དམར་ཟླུམ་འཁྱིལ་ཞིང་འཁོར་འདས་གཟིགས༔མཆེ་གཅིག་མན་དུ་གཙིགས་ཤིང་ཁྲོ་གཉེར་སྡུད༔རལ་གཅིག་གྱེན་དུ་གཟིང་ཞིང་སྙན་ཆ་མཛེས༔ལྷ་ཡི་མེ་ཏོག་དཀར་པོ་ཐོད་དུ་བཅིང་༔ཕྱག་གཡས་དགྲ་སྙིང་དམར་རློན་ཁྲག་འཛག་དང་༔གཡོན་པས་སྡིགས་མཛུབ་རྩེ་ནས་ལྕགས་སྤྱང་འགྱེད༔ནུ་མ་འབུར་ཞིང་གཡས་པར་འོ་རྒྱུན་དང་༔གཡོན་པས་དགྲ་ལ་ཁྲག་ནད་དལ་ཡམས་གཏོང་༔ཞབས་གཉིས་གར་སྟབས་མཛད་ཅིང་བསྟན་དགྲ་གནོན༔མགོ་དང་སོར་མོའི་ཕྲེང་བ་རྒྱན་དུ་འཆང་༔མེ་རླུང་འཚུབས་མ་འཁྱིལ་བའི་ཀློང་ནས་བཞེངས༔ཁྱབ་བརྡལ་ནམ་མཁའི་དབྱིངས་ཕྱུག་ཆེན་མོར་བསྐྱེད༔ཤར་དུ་ཆུ་ཁམས་དབྱིངས་ཕྱུག་རྡོ་རྗེ་བཙུན༔དཀར་མོ་རལ་གཅིག་སྤྱན་གཅིག་མཆེ་བ་གཅིག༔ཕྱག་གཡས་རྡོ་རྗེ་གྲི་གུག་གཡོན་ཞིང་དབྱུག༔གར་སྟབས་མཛད་ཅིང་ཤར་གྱི་དགྲ་བགེགས་གནོན༔ལྷོ་རུ་ས་ཁམས་དབྱིངས་ཕྱུག་དཔལ་མོ་བཙུན༔སེར་མོ་རལ་གཅིག་སྤྱན་དང་མཆེ་བ་གཅིག༔ཕྱག་གཡས་རིན་ཆེན་གྲི་གུག་གཡོན་ཐོད་ཁྲག༔གར་སྟབས་ཞབས་ཀྱིས་ལྷོ་ཡི་བསྟན་དགྲ་གནོན༔ནུབ་ཏུ་མེ་ཁམས་དབྱིངས་ཕྱུག་དབང་མོ་ཆེ༔དམར་མོ་རལ་གཅིག་སྤྱན་དང་མཆེ་བ་གཅིག༔ཕྱག་གཡས་པདྨའི་གྲི་གུག་གཡོན་བམ་ཆེན༔ཞབས་གཉིས་གར་སྟབས་ནུབ་ཀྱི་དགྲ་བགེགས་གནོན༔བྱང་དུ་རླུང་ཁམས་དབྱིངས་ཕྱུག་ཁྲག་རལ་མ༔ལྗང་ནག་རལ་གཅིག་སྤྱན་དང་མཆེ་བ་གཅིག༔ཕྱག་གཡས་རྒྱ་གྲམ་གྲི་གུག་གཡོན་ནད་རྐྱལ༔གར་སྟབས་ཞབས་ཀྱིས་བྱང་གི་དགྲ་བགེགས་གནོན༔ཤར་ལྷོ་འགུགས་བྱེད་དཀར་མོས་ལྕགས་ཀྱུ་བསྣམས༔ལྷོ་ནུབ་འཆིང་བྱེད་སེར་མོས་ཞགས་པ་བསྣམས༔ནུབ་བྱང་སྡོམ་བྱེད་དམར་མོས་ལྕགས་སྒྲོག་བསྣམས༔བྱང་ཤར་མྱོས་བྱེད་ནག་མོས་དྲིལ་བུ་བསྣམས༔གཡོན་རྣམས་སྡིགས་མཛུབ་རྩེ་ནས་ལྕགས་སྤྱང་འགྱེད༔ཀུན་ཀྱང་རང་འདྲ་འབུམ་ཕྲག་མཁའ་འགྲོས་བསྐོར༔དེ་མཐར་གནས་ཡུལ་དུར་ཁྲོད་ལ་གནས་པའི༔མ་མོ་མཁའ་འགྲོ་རྒྱ་མཚོས་བསྐོར་བར་བསྒོམ༔མདོར་ན་སྲིད་པ་མ་མོའི་དཀྱིལ་འཁོར་གྱི༔གཙོ་དང་སྤྲུལ་འཁོར་ཡང་འཁོར་བཀའ་སྡོད་རྣམས༔བྱེ་མ་སྙེད་ཀྱི་གྲངས་དང་མཉམ་པར་བསྐྱེད༔ཕྱི་རོལ་མུ་སྟེགས་ཀླ་ཀློ་བདུད་སྡེ་དང་༔མཐའ་དབུས་འཁྲུགས་པའི་དམག་དཔུང་ནད་མཚོན་ཀུན༔གཞོམ་བྱེད་སྲོག་གི་གཤེད་མར་ལྷུན་གྱིས་གྲུབ༔གནས་གསུམ་རྡོ་རྗེའི་སྙིང་པོའི་འབྲུ་གསུམ་ལས༔འོད་འཕྲོས་ཡེ་ཤེས་དབྱིངས་དང་འཇིག་རྟེན་དང་༔འཁོར་འདས་གཉིས་སུ་དབང་བསྒྱུར་མ་མོར་བཅས༔ཐུགས་དམ་རྒྱུད་བསྐུལ་དབྱིངས་ལས་སྐུར་བཞེངས་ཏེ༔ཆར་སྲིན་གཏིབས་བཞིན་སྤྱན་དྲངས་ས་གསུམ་གནས༔ཡོངས་གང་སྔགས་ཀྱི་སྲུང་མར་འཁོད་པར་གྱུར༔དེ་ནས་སྤྱན་འདྲེན་པ་ནི༔སྤོས་དང་ཞུན་ཆེན་བསྲེགས༔རོལ་མོ་སྣ་ཚོགས་རང་བཏིག་ལ༔མ་བྷྱོཿཛཿཧྲཱིཾཿཕེཾ་ཛཿའོག་མིན་ཆོས་དབྱིངས་ཞིང་ཁམས་ནས༔ཀུན་ཏུ་བཟང་མོ་སྐུར་བཞེངས་ཤིག༔ལྷུན་གྲུབ་བདེ་ཆེན་ཞིང་ཁམས་ནས༔རྡོ་རྗེ་ཕག་མོ་སྐུར་བཞེངས་ཤིག༔འཇིགས་དང་བྲལ་བའི་ཞིང་ཁམས་ནས༔ཁྲོས་མ་ནག་མོ་གཤེགས་སུ་གསོལ༔མེ་རི་འབར་བའི་ཞིང་ཁམས་ནས༔སེང་གེའི་གདོང་ཅན་གཤེགས་སུ་གསོལ༔དག་པ་མཁའ་སྤྱོད་ཞིང་ཁམས་ནས༔འབུམ་ཕྲག་མཁའ་འགྲོ་གཤེགས་སུ་གསོལ༔ཁྱབ་བརྡལ་ནམ་མཁའི་འཁོར་ཡུག་ནས༔ཨེ་ཀ་ཙ་ཏི་གཤེགས་སུ་གསོལ༔སྣང་སྲིད་ཁམས་ཀྱི་འཇིག་རྟེན་ནས༔འབྱུང་བའི་དབྱིངས་ཕྱུག་གཤེགས་སུ་གསོལ༔ཚད་མེད་རྣམ་བཞིའི་ཀློང་ཡངས་ནས༔ལས་བྱེད་མ་བཞི་གཤེགས་སུ་གསོལ༔དད་པ་དང་ནི་དམ་ཚིག་གིས༔མ་དང་མཁའ་འགྲོ་སྒྲུབ་བརྟེན་གྱིས༔བརྒྱུད་འཛིན་ཐུགས་རྗེས་མ་དོར་ཞིག༔བུ་ལ་བརྩེ་གདུང་མ་ཆུང་ཞིག༔སྒྲུབ་ལ་དངོས་གྲུབ་མ་འགྱང་ཞིག༔འབོད་ལ་གཡེལ་དང་འགྱང་མ་བྱེད༔དཀོན་མཆོག་གསུམ་ལ་བློ་གཏད་ཅིང་༔གསང་སྔགས་ཟབ་མོ་ལྷུར་ལེན་གྱི༔ཐབས་དང་རྟེན་འབྲེལ་ཟབ་མོ་དང་༔ཡེ་ཤེས་མཁའ་འགྲོ་གཤེགས་སུ་གསོལ༔དམ་ཚིག་མཁའ་འགྲོ་གཤེགས་སུ་གསོལ༔སྣ་ཚོགས་མཁའ་འགྲོ་གཤེགས་སུ་གསོལ༔གནས་ཡུལ་མཁའ་འགྲོ་གཤེགས་སུ་གསོལ༔འཇིག་རྟེན་མཁའ་འགྲོ་གཤེགས་སུ་གསོལ༔ཤ་ཟ་མཁའ་འགྲོ་གཤེགས་སུ་གསོལ༔ཐམས་ཅད་མཁའ་འགྲོ་གཤེགས་སུ་གསོལ༔དད་དང་མོས་གུས་ཤུགས་ཀྱིས་འབོད༔དམ་ཚིག་གཏའ་རུ་བཞག་སྟེ་འབོད༔ཐ་ཚིག་དབང་གིས་གཤེགས་སུ་གསོལ༔རྫུ་འཕྲུལ་ཤུགས་ཀྱིས་གཤེགས་སུ་གསོལ༔མ་བྷྱོ་ཛ་ཧྲཱིཾཿབཾ་ཧ་རི་ནི་ས་སརྦ་མ་མ་བཛྲ་ས་མ་ཡ་ཨེ་ཀ་ཙ་ཏི་ཨེ་ཀ་པཉྩ་བཛྲ་ས་མ་ཡ་ཛ་ཛཿཛཿཧཱུྃ་བཾ་ཧོཿདེ་ནས་བཞུགས་སུ་གསོལ་བ་ལ༔བྷྱོ༔གྲུ་གསུམ་ཐོད་མཁར་གཞལ་ཡས་སུ༔པདྨ་དང་ནི་ཉི་མའི་གདན༔བམ་ཆེན་གཅལ་དུ་བཀྲམ་པའི་སྟེང་༔དབྱིངས་ཀྱི་རྗེ་མོ་བཞུགས་སུ་གསོལ༔སྲིད་པའི་རྒྱལ་མོ་བཞུགས་སུ་གསོལ༔ཁམས་གསུམ་དབང་མོ་བཞུགས་སུ་གསོལ༔སྐུ་ཡི་མ་མོ་བཞུགས་སུ་གསོལ༔གསུང་གི་མ་མོ་བཞུགས་སུ་གསོལ༔ཐུགས་ཀྱི་མ་མོ་བཞུགས་སུ་གསོལ༔ཡོན་ཏན་མ་མོ་བཞུགས་སུ་གསོལ༔ཕྲིན་ལས་མ་མོ་བཞུགས་སུ་གསོལ༔སྤྲུལ་དང་ཡང་སྤྲུལ་ཉིང་སྤྲུལ་དང་༔འཁོར་དང་བཅས་པ་བཞུགས་སུ་གསོལ༔མ་བྷྱོཿཛཿཧྲཱིཾཿབཛྲ་ས་མ་ཡ་ཏིཥྛ་ལྷན༔དེ་ནས་ཕྱག་འཚལ་བ་ལ༔ན་མོ༔སྲིད་གསུམ་གདུག་པ་འདུལ་བ་དང་༔འཇིགས་དང་སྡུག་བསྔལ་ལས་སྒྲོལ་ཞིང་༔རྣམ་མཁྱེན་ས་རུ་དབུགས་འབྱིན་ཕྱིར༔དབྱིངས་ཀྱི་རྗེ་མོ་ལ་ཕྱག་འཚལ༔ན་མོ་ན་མ་ཧོཿདེ་ནས་མཆོད་པ་འབུལ་བ་ལ༔ཧོཿསྲིད་པ་མ་མོའི་དཀྱིལ་འཁོར་ལ༔མཉེས་པའི་མཆོད་པ་འབུལ་བ་ནི༔ཉེར་སྤྱོད་བདུན་དང་འདོད་ཡོན་ལྔ༔སྨན་གཏོར་རཀྟའི་ཚོགས་ཀྱིས་མཆོད༔འབྲུ་ཡི་མར་དང་རྩི་ཡི་མར༔འོ་ཞོ་ཇ་ཆང་བདུད་རྩིའི་སྐྱེམས༔འབྲུ་སྣ་ཤིང་ཐོག་ཟས་ཀྱི་རིགས༔འདོད་ཡོན་རྒྱན་གྱི་འཁོར་ལོ་འབུལ༔བཙོས་དང་རྗེན་ཤ་ཁུ་བ་རྐང་༔ནལ་བུའི་ཤ་ཁྲག་གཏོར་མ་དང་༔ལྒ་དང་རྩི་དང་སྤོད་ཀྱི་རིགས༔མདོར་ན་རོ་བརྒྱའི་བཅུད་ལྡན་པའི༔བཟའ་བཏུང་ཚོགས་ཀྱི་མཆོད་པ་འབུལ༔ཕྱར་དར་གཡབ་དར་གདུགས་རྒྱལ་མཚན༔གནམ་ཡོལ་བླ་བྲེ་འཕན་དར་དང་༔མི་དབང་ནལ་བུའི་རྒྱལ་མཚན་སོགས༔མ་མོ་མཁའ་འགྲོ་དགྱེས་ཕྱིར་འབུལ༔རྟ་དང་བོང་དྲེལ་གནག་ར་ལུག༔གཟུགས་འགྲོས་སྣ་ཚོགས་དཀོར་དུ་འབུལ༔ཁྱུང་ཆེན་རྨ་བྱ་དེ་ཕོ་དང་༔བྱ་ནག་མཆུ་དམར་ལ་སོགས་པ༔མདོར་ན་མ་མོ་མཉེས་པའི་རྫས༔དངོས་སུ་འབྱོར་དང་ཡིད་ཀྱིས་སྤྲུལ༔འདོད་ཡོན་མི་ཟད་གཏེར་གྱི་མཛོད༔གུས་པས་འབུལ་ལོ་བཞེས་ནས་ཀྱང་༔སྒྲུབ་པའི་རྣལ་འབྱོར་བདག་ཉིད་ལ༔མ་སྲིང་ལྟ་བུར་བརྩེ་གདུང་ཞིང་༔རྟག་ཏུ་བྱམས་པས་སྐྱོངས་མཛོད་ལ༔ནད་གདོན་མི་མཐུན་ཕྱོགས་ཞི་ནས༔ཆོས་མཐུན་མངའ་ཐང་འཕེལ་རྒྱས་མཛོད༔སྣང་སྲིད་དབང་སྡུད་བྲན་བཀོལ་ཏེ༔མངོན་སྤྱོད་ལས་ཀྱིས་དགྲ་བགེགས་སྒྲོལ༔མ་མ་ཨེ་ཀ་ཙ་ཏི་སརྦ་དྷརྨ་པཱ་ལ་ཀྵེ་ཊ་པཱ་ལ་ལོ་ཀ་པཱ་ལ་ཌཱ་ཀི་ནཱི་མཿབྷྱོཿཛཿཧྲཱིཾཿསརྦ་ས་པ་རི་ཝཱ་ར་མ་ཧཱ་ཨརྒྷཾ་པཱདྱཾ་སོགས་ཤཔྟ་རཱུ་པ་སོགས་དྷརྨ་པཉྩ་ཨ་མྲྀ་ཏ་རཀྟ་བ་ལིཾ་ཏ་སརྦ་ག་ཎ་པཱུ་ཛ་ཧོཿདེ་ནས་བསྟོད་པ་བྱ་བ་ལ༔ཧཱུྃ་བྷྱོ༔གདོད་ནས་ཀུན་ཏུ་བཟང་མོ་ཡེ་སངས་རྒྱས༔སྣ་ཚོགས་ཐབས་ཀྱིས་གདུག་པ་འདུལ་བའི་ཕྱིར༔རེས་འགའ་དྲི་ཟ་མོ་དང་མེ་ལྷ་མོ༔རེས་འགའ་གཤིན་རྗེ་མོ་དང་སྲིན་མོར་བརྫུ༔རེས་འགའ་ཆུ་ལྷ་མོ་དང་གནོད་སྦྱིན་མོ༔རེས་འགའ་དབང་ལྡན་མོ་དང་ཀླུ་གཉན་མོ༔ཀུན་ཏུ་བརྫུ་ཞིང་སྣ་ཚོགས་གར་མཁན་མོ༔དཔལ་འབར་དབྱིངས་ཀྱི་རྗེ་མོ་ཁྱོད་ལ་བསྟོད༔དབྱར་དགུན་སྟོན་དཔྱིད་དུས་བཞིའི་བྱེད་པ་མོ༔སྐུ་གསུམ་ཞིང་ཁམས་ཀུན་ལ་དབང་མཛད་ཅིང༔གནས་མཆོག་ཉི་ཤུ་རྩ་བཞིའི་བདག་མོ་མཛད༔ཡུལ་ཆེན་སུམ་ཅུ་སོ་གཉིས་མངའ་དབང་བསྒྱུར༔ཧེ་རུ་ཀ་ཡི་གནས་བཅུ་མངོན་དུ་བྱེད༔དུར་ཁྲོད་ཆེན་པོ་བརྒྱད་དུ་ཆོ་འཕྲུལ་སྟོན༔གནས་གསུམ་མཁའ་འགྲོའི་དབང་ཕྱུག་ཁྱོད་ལ་བསྟོད༔ཤ་ཟ་མི་སྲུན་དྲག་ཁྲོས་རྔམས་པའི་གཟུགས༔ངོམས་བཞིན་ལས་བྱེད་མ་མོ་མཁའ་འགྲོ་འགྱེད༔མོ་རྒྱུད་དབང་སྡུད་འཁོར་བརྒྱད་བྲན་དུ་ཁོལ༔བཀའ་སྲུང་དྲེགས་པ་ཀུན་གྱི་སྲོག་དབང་བྱེད༔ལེགས་ཉེས་སྟངས་འཛིན་དམ་ཚིག་རྗེས་གཅོད་ཅིང་༔ཉམས་པ་ཅན་ལ་བཀའ་ཡིས་ཆད་པ་གཅོད༔རྣལ་འབྱོར་ཅན་ལ་མ་ཡིས་བུ་ལྟར་བརྩེ༔དངོས་གྲུབ་རྣམ་གཉིས་མཆོག་གི་ནོར་དུ་སྟེར༔ཡང་རྗེ་སྲོག་གི་གཤེད་མར་ལྷུན་གྱིས་གྲུབ༔སྤྱི་དཔལ་དབྱིངས་ཀྱི་རྗེ་མོ་ཁྱོད་ལ་བསྟོད༔དེ་ནས་བཤགས་པ་བྱ་བ་ལ༔ཧོཿཀུན་ཏུ་བཟང་མོ་ཨེ་ཀ་ཛ་ཊཱི་མ༔སྲིད་པ་དབྱིངས་ཀྱི་རྗེ་མོ་འཁོར་བཅས་དགོངས༔བདག་ནི་མ་རིག་འཁྲུལ་པའི་དབང་གྱུར་ཏེ༔མ་མོ་མཁའ་འགྲོ་ཐུགས་དང་འགལ་བའི་ལས༔མ་ལུས་མི་འཆབ་མི་སྦེད་མཐོལ་ལོ་བཤགས༔བཟོད་པར་བཞེས་ཏེ་དགྱེས་པར་དགོངས་མཛོད་ཅིག༔ཡི་གེ་བརྒྱ་པ་བརྗོད༔དེ་ནས་འབོད་སྔགས་བཟླ་བ་ལ༔བདག་ཉིད་དུས་གསུམ་རྒྱལ་བ་ཐམས་ཅད་འདུས་པའི་ངོ་བོ་ཡི་དམ་གྱི་ལྷ་མཆོག་གང་ཡང་རུང་བ་དང་༔རྩ་བརྒྱུད་བླ་མ་ཐམས་ཅད་གཅིག་དྲིལ་གྱི་བདག་ཉིད་ཆེ་མཆོག་ཧེ་རུ་ཀ་སྐུ་མདོག་མཐིང་ནག་ཞལ་གསུམ་ཕྱག་དྲུག་གཡས་དཀར་གཡོན་དམར་གཡས་གསུམ་རྡོ་རྗེ་རྩེ་དགུ་རྩེ་ལྔ་རྩེ་གསུམ་ཕྱར་བ༔གཡོན་གསུམ་བྷནྡྷ་སྐམ་རློན་རྙིང་པ་ཁྲག་གིས་བཀང་བ་བསྣམས་ཏེ༔ཡུམ་ཁྲོ་མོ་གནམ་ཞལ་མ་མཐིང་སྐྱ་གཡས་ཁ་ཊྭཱྃ་དང་༔གཡོན་དུང་ཁྲག་ཡབ་ལ་སྟོབ་པ༔ཞབས་གཡས་ཡབ་ཀྱི་སྐུ་ལ་འཁྲིལ་ཞིང་ཡབ་དང་ཞལ་སྦྱོར་བ་དུར་ཁྲོད་ཀྱི་ཆས་རྫོགས་ཤིང་ཡེ་ཤེས་ཀྱི་མེ་དཔུང་འབར་བའི་ཀློང་ན་འགྱིང་ཞིང་ཞབས་བཞིས་སྐྱེ་བ་རྣམ་བཞིའི་སྒོ་འཕར་གནོན་པའི་མཚོན་བྱེད་བམ་ཆེན་བསྣོལ་བའི་ཁྲི་ལ་གྱད་ཀྱི་འདོར་སྟབས་སུ་བསྒྲད་པ་ཞིག་ཏུ་བསྒོམ་པ་ནི་གཉེན་པོ་སྟོབས་ཀྱི་ལྷ་ཞེས་བྱ་བའོ༔མདུན་དུ་དབྱིངས་ཀྱི་སྲུང་མ་ཨེ་ཀ་ཙ་ཏི་འབྱུང་ལྔ་དབྱིངས་ཀྱི་རྗེ་མོ་སྲིད་པ་དུས་བཞིའི་དབང་མོ་ལ་སོགས་པའི་སྲིད་པ་མ་མོའི་དཀྱིལ་འཁོར་རྟེན་དང་བརྟེན་པར་བཅས་པ་ཐམས་ཅད་དང་སྐུ་གསུམ་ཞི་ཁྲོ་རབ་འབྱམས་རྒྱལ་བ་སྲས་དང་བཅས་པ་ཐམས་ཅད་ཆོས་ཀྱི་དབྱིངས་ནས་གཟུགས་ཀྱི་སྐུ་མཁའ་འགྲོ་དང་མ་མོ་རབ་འབྱམས་ཀྱི་རྣམ་པར་བཞེངས་ཏེ་བསྐྱེད་པའི་ལྷ་ལ་གཉིས་མེད་དུ་ཐིམ་པས་མཐུ་ནུས་པ་བཀྲག་གཟི་མདངས་ཉམས་བདེ་བ་དཔག་ཏུ་མེད་པ་ལ་འབར་ཞིང་དགྱེས་པར་བསྒོམ་ལ༔ཨེ་ཀ་ཙ་ཊཱི་མ་བྷྱོ་ཛཿཧྲཱིཾ་ས་མ་ཡ་ཛ་ཛཿཞེས་བརྗོད་རྦད་པ་ལ༔བདག་གི་ཐུགས་ཀ་ནས་འོད་འཕྲོས་པས་དབྱིངས་ཀྱི་རྗེ་མོ་འཁོར་དང་བཅས་པའི་ཐུགས་ཀར་ཕོག་སྟེ་ཐུགས་དམ་གྱི་རྒྱུད་རབ་ཏུ་བསྐུལ་ནས་སྲིད་པ་མ་མོ་མཁའ་འགྲོའི་ཚོགས་དཔག་ཏུ་མེད་པ་ནམ་མཁའ་ལ་སྐར་ཚོགས་བཀྲ་བ་ལྟ་བུ་དང་བར་སྣང་ལ་སྤྲིན་དཔུང་གཏིབས་པ་ལྟ་བུ་དང༔ས་གཞི་ལ་ཁ་ཆར་སེར་རླུང་འཚུབས་པ་ལྟར་དགྲ་བོའི་མི་ནོར་འཁོར་དང་བཅས་པའི་སྟེང་དུ་རུ་ལུ་དང་སོད་རྒྱོབ་ཀྱི་སྒྲས་ས་གསུམ་གང་ཞིང་འདར་འཁྲིགས་དང་བཅས་འགྲོ་བར་བསམ་ལ༔ཧཱུྃ་བྷྱོཿམ་མ་ཨེ་ཀ་ཙ་ཊཱི་མཿབྷྱོཿཛཿཧྲཱིཾཿས་མ་ཡ༔ཆེ་གེ་མོའི་བླ་ལ་རྦད་རྦད༔སྲོག་ལ་རྦད་རྦད༔མི་ཕྱུགས་དཀོར་ལ་རྦད་རྦད༔ཅེས་པ་ཆུ་བོའི་གཞུང་བཞིན་བཟླ༔བསད་པ་ལ༔དབྱིངས་ཀྱི་རྗེ་མོའི་སྤྲུལ་པ་མ་མོ་མཁའ་འགྲོ་དཔག་ཏུ་མེད་པས་དགྲ་བོའི་ཚེ་བླ་སྲོག་གསུམ་མི་ནོར་དཀོར་དང་བཅས་པ་ཤོག་སྐྱ་རླུང་གིས་བསྐྱོད་པ་བཞིན་དུ་དེད་བྱུང་ནས་མཚོན་ཆ་མང་པོས་བསད༔ཐུན་རྫས་མང་པོས་གཏུབ༔ཤ་ཟའི་ཚོགས་ཀྱིས་ཤ་ལ་རོལ༔ཁྲག་འཐུང་མ་མོའི་ཚོགས་ཀྱིས་ཁྲག་ལ་འཇིབ༔རུས་འཆའ་མ་རྣམས་ཀྱིས་རུས་པ་མུར༔རྐང་ལྡག་མོ་རྣམས་ཀྱིས་རྐང་ལ་རོལ༔བླ་ཚེ་སྲོག་གསུམ་ཁ་རྗེ་དབང་ཐང་དང་བཅས་པ་ཆུ་ཐིགས་ཧུབ་ཀྱིས་བཏབ་པ་བཞིན་དུ་རོལ་པར་བསམ་ལ༔ཧཱུྃ་བྷྱོཿམ་མ་ཨེ་ཀ་ཙ་ཊཱི་མཿབྷྱོཿཛཿཧྲཱིཾཿསརྦ་དྷརྨ་པཱ་ལ་ཌཱ་ཀི་ནཱི་སརྦ་ཀྵེ་ཊ་པཱ་ལ་ཌཱ་ཀི་ནཱི་སརྦ་ལོ་ཀ་པཱ་ལ་ཌཱ་ཀི་ནཱི་སརྦ་ས་མ་ཡ་ཀཱ་ལ་རཱུ་པ་ཨ་མུ་ཀ་མཱ་ར་ཡ་བླ་ལ་རྦད་སོད༔སྲོག་ལ་རྦད་སོད༔སྙིང་ལ་རྦད་སོད༔ཚེ་ལ་རྦད་སོད༔མི་ནོར་སྲོག་ལ་རྦད་སོད༔ཐུམ་རི་ལི་ལི་མཱ་ར་ཡ་རྦད་སོད༔ཤ་ལ་མྱག་མྱག༔ཁྲག་ལ་རོལ་རོལ༔རྦད་བྷྱོ་རྦད་བྷྱོ༔ཕོབ་ཡ༔སོད་ཡ༔ཞེས་ཐུན་མཚོན་གྱིས་བརྡེག་ཅིང་དྲག་ཏུ་བརྗོད༔རྟགས་དང་མཚན་མ་ཚད་ཕེབ་ཅིང་༔བསྐང་གསོལ་གཏོར་མ་མང་བཏང་སྟེ༔མཐར་ནི་ལས་ལ་སྦྱོར་བའི་ཚེ༔རྫོང་འཕྲང་སྲོག་གི་གནད་ལྡན་ན༔དགྲ་དཔུང་རྡོ་རྗེ་ཡིན་ཡང་འཇིིག༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཨྠིྀ༔ཞེས་པ་འདི་ཉིད་ཁྲག་འཐུང་བདུད་འཇོམས་རྡོ་རྗེས་གསེར་སྨད་རྔ་ལ་སྟག་རྩེའི་ག